Cartagena (Spanyolország)

Cartagena város Spanyolországban, Murcia autonóm közösségben (tartományban), a Földközi-tenger partján. Campo de Cartagena járás székhelye. Spanyolország legfontosabb hadikikötője volt a Földközi-tengeren az első világháborúig, polgári kikötője ma is jelentős. Fekvése A város 450 km-re fekszik az ország fővárosától, Madridtól délkeleti irányban, közel a Földközi-tengerhez. Területe 558 km². Története A Costa Cálida (Meleg part) „fővárosának” 2500 éves történelméről építészeti emlékek tanúskodnak, így a „pun fal”. A várost i. e. 228. évben Hasdrubal Barkas karthágói vezér alapította, majd Scipio hadai foglalták el i. e. 209-ben. A Római Birodalomban a Tarraconensis provinciában Carthago Nova néven egyik legfontosabb kikötőváros és polgári találkozóhely volt fürdőivel, körszínházaival, szobraival. Augustus császár Colonia Victrix Iulia Nova Carthagóra változtatta a nevét. Hispánia legvirágzóbb, legnépesebb városa volt. Kerülete akkori mértékegység szerint 40 stadium volt. A népvándorlás alatt majdnem teljesen elpusztult. II. Fülöp korában ismét virágzásnak indult. Legfontosabb szerepét a város az 1873 évi kantonális forradalom idején játszotta. Az év július 12-én a várost a kantonalizmus hívei hatalmukba kerítették és 1874. január 11-ig álltak ellen. Ekkor megadták magukat Francisco Serrano marsallnak. A felkelés emléke napjainkban az egyik leggyakoribb hivatkozási alapja a murciai nacionalizmusnak, s a nacionalisták a régió nemzeti ünnepének tartják július 12-ét. Az 1960-as évektől kezdődött a turizmus dinamikus fejlesztése. A lakosság túlnyomó része katolikus vallású. Látnivalók A város katonai jelentőségét támasztja alá az egykori Tengerész Iskola, a Katonai Arzenál vagy a Katonai Kórház, mely ma a Cartagenai Egyetemnek ad otthont. A város gazdag barokk templomokban, a stílushoz hűen díszítve pazar festményekkel és szobrokkal, köztük a város korábbi védőszentjének, a Virgen del Rosell (Roselli Szent Szűz) szobrával. A kontrasztot növelik a 20. század elején a főúri családok számára épített luxusvillák a maguk eklektikus, modern stílusával. Itt található a Casa Maestre (Maestre-ház), a Maestre család több évtizeden keresztül uralta a La Manga-i földnyelv teljes egészét. Római színház Pun fal romjai Kikötő Bejárata 700 méter széles. Mindkét oldalát dombok védik. A város körül emelkedő magaslatok a dombokra épült erődökkel és ágyúkkal voltak megerősítve. A kikötőben kiállított Isaac Peral tengeralattjáró jelképe a városnak. Városháza (casas consistoriales) A tenger közelében, a Las Monjas téren épült. Előtte arab ízlésre valló galéria áll. Benne római és karthágói régiségeket állítottak ki. Aguirre-palota A cartagenai vasútállomás nem csak közlekedési szempontból fontos, hanem 20. század eleji szecessziós épülete önmagában is látványosság. rendezvények: Szeptemberben a város fontos ünnepségei közé tartozik a felvonulás, melynek során a helyiek római és helyi népviseletet öltenek, valamint felelevenítik a második pun háború történetét. Népesség A település lakosságának változását az alábbi diagram mutatja: Jegyzetek Források prospektusok és a város honlapja További információk Nuevas fotos del Palacio Consistorial de Cartagena. Fotocartagena.com http://www.cartagena.es/ https://archive.today/20130701100003/www.laverdad.es/murcia/prensa/cartagena/cartagena.html Kapcsolódó szócikkek Escombreras-sziget